København har ambitioner om at være en moderne storby, der vokser og har udsyn.

Samtidig protesterer mange københavnere, når byens udtryk ændres markant. Især er dette tilfældet, når der er planer om at opføre et højhus, der bryder med byens traditioner for at bygge lavt og give himlen plads.

Gnisten er denne gang aktuelle planer om et højhus på 75 meter, der skal bygges på Nuuks Plads og tårne sig op over Nørrebro. Her skal Landsarkivets tomme bygninger i krydset mellem Rantzausgade og Jagtvej give plads til blandt andet højhuset på 21 etager, der overvejende skal sælges som familieboliger.

Byggeriet forudsætter en politisk besluttet ændring af lokalplanen, som mandag skal til endelig afstemning på Københavns Rådhus, mens modstanden udenfor rådhuset vokser.

Teknik- og Miljøforvaltningen i Københavns Kommune skriver i sin indstilling, at »højhuset vil med sine 75 meter være visuelt dominerende i kvarteret«. Det er noget af en underdrivelse, indvender borgere. Forvaltningen har i høringsperioden fra marts til maj 2018 modtaget 463 henvendelser, og af dem er kun otte positive over for højhuset.

Mange indsigelser kredser om, at højhuset bogstaveligt talt vil kaste en skygge over bydelen. Mange påpeger også, at Nørrebro er Københavns tættest befolkede bydel, og at de mange nye beboere i højhuset vil øge presset på blandt andet grønne områder og skoler.

»Der sker det samme, hver gang der er planer om et højhus,« sukker Knud Josefsen, som er formand for foreningen Københavnere mod Fejlplacerede Højhuse:

»Der er borgerprotester i stor skala, men Københavns Kommune overruler og går bygherrens ærinde. Jeg mener, at København Kommune har et demokratisk problem, fordi politikerne ikke lytter til borgerne.«

Det går op

Tilbage i 00erne var foreningen blandt de mest aktive modstandere af planen om at bygge seks højhuse på Krøyers Plads på Christianshavn. Et projekt, der til sidst faldt sammen.

Siden har Københavns proportioner ændret sig markant. Kigger man eksempelvis mod Vesterbro stikker Bohrs Tårn i Carlsberg Byen 100 meter op i luften, mens otte andre højhuse vil rejse sig samme sted over de kommende år.

På Østerbro bryder Mærsk Bygningens kobbertårn ved Panum Instituttet med sine 75 meter i højden og 42.700 kvadratmeter laboratorier, undervisningslokaler med mere kigget over de lavere bygninger.

Og i Indre By er Axel Towers kommet til med sine fem sammenkoblede bygninger.

Knud Josefsen, formand for Københavnere mod Fejlplacerede Højhuse »Der sker det samme, hver gang der er planer om et nyt højhus: Der er borgerprotester i stor skala, men Københavns Kommune overruler og går bygherrens ærinde.«

Kampen er mere eller mindre tabt, mener formanden for Københavnere mod Fejlplacerede Højhuse.

Knud Josefsen kalder denne form for byggeri fantasiløst og undrer sig over, at flere tomme erhvervslokaler ikke laves om til boliger. Og nej, han er heller ikke begejstret for planen om det 75 meter høje hus på Nuuks Plads.

»Det hører ingen steder hjemme i en by som vores, hvor man maksimalt har fem etager. Det vil være ødelæggende for det arkitektoniske og klimatiske miljø på Nørrebro, fordi højhusene skaber vindkorridorer. I stedet bør man samle højhuse i eksempelvis Ørestaden,« siger Knud Josefsen, som i øvrigt er seniorforsker på Rigshospitalet.

Det er et upassende byggeri

Måske er krigen endnu ikke tabt, for det er endnu ikke sikkert, at et højhus skyder op på Nuuks Plads.

Enhedslisten har lagt sig fast på et nej, forklarer teknik- og miljøborgmester Ninna Hedeager Olsen (EL).

»Vi har besluttet os for, at et højhus ikke passer ind på Nuuks Plads. Når man ser høringssvarene, er det meget tydeligt, at folk heller ikke ønsker højhuset. Helt generelt vil jeg sige, at Enhedslisten er meget kritisk over for højhuse og påpasselige med, hvor de passer ind,« siger Ninna Hedeager Olsen.

Også Alternativets Fanny Broholm forklarer, at hendes parti stemmer nej til lokalplanen og højhuset.

»Vi er generelt ikke imod højhuse, men i dette tilfælde er det for bombastisk at bygge så højt i et område, hvor der ellers er femetagers byggeri. Vi vil hellere have, at højhuse samles i bestemte områder, end de stikker op tilfældige steder i byen,« siger Fanny Broholm og peger på Nordhavn som et oplagt sted at samle højt byggeri.

Også de Konservative gruppeformand, Jakob Næsager, og Radikale Venstres gruppeformand, Mette Annelie Rasmussen, forklarer, at de stemmer nej. Sidstnævnte opfordrer til, at planen får »en tur mere i maskineriet«, så byggeriet tænkes lavere og i højere grad i overensstemmelse med omgivelserne.

SF har endnu ikke lagt sig fast på et ja eller nej, men partiets gruppeformand, Klaus Mygind, forbereder et ændringsforslag, så der stadig kan blive plads til byliv på Nuuks Plads, men uden det højhus, som Over Byen Arkitekter lægger op til.

»Jeg forsøger at lave et ændringsforslag, som gør højhuset smallere og lavere. Jeg har ingen principiel anke mod højhuse i vores by, men vi siger, at København er tårnenes by, og højhuse skal have tårnets lethed. Lige nu ser det snarere ud til at få en klodsethed,« siger Klaus Mygind.

Nej, højhuset er nødvendigt

Til gengæld stemmer Socialdemokratiet for indstillingen, forklarer partiets gruppeformand, Lars Weiss.

»Hvis vi vil have en by, hvor kommende københavnere skal have et sted at bo, og hvor folk ikke i høj grad investerer i private biler, så giver det god mening at fortætte byen i områderne omkring stationerne,« siger Lars Weiss med henvisning til, at der kommer en metrostation ved Nuuks Plads.

Også Liberal Alliances gruppeformand i København, Alex Vanopslagh, regner med at stemme for ændringen af lokalplanen. Protesterne mod at udvikle hovedstaden i højden er i hans øjne også udtryk for »snævre egeninteresser«.

»Som politiker må man tage hensyn til de få, som bor i området, eller de mange, som kan få en bolig. Med Enhedslistens ord er København ved at blive en rigmandsghetto. Derfor er det vigtigt, at vi får bygget flere boliger, fordi dette kan være med til at holde priserne nede,« siger Alex Vanopslagh.

DFs Finn Rudaizky oplyser, at han er uafklaret.

Dermed er det med stillingen fem medlemmer af Teknik- og Miljøudvalget for lokalplanen, fem imod og to uafklarede et åbent spørgsmål, om Indre Nørrebro får et højhus eller ej.